Ես պատիվ եմ ունեցել հյուրընկալելու ՀՀ նախագահին Լատվիայում եւ ուրախ եմ հիմա գտնվել Հայաստանում: Ուզում եմ նկատել, որ քաղաքական երկխոսությունն ընթանում է ամենաբարձր մակարդակով: Հպարտ եմ, որ ինձ ուղեկցում է շատ կարեւոր պատվիրակություն, որում ընդգրկված են հինգ նախարարությունների եւ պետական կարեւոր այլ կառույցների ներկայացուցիչներ, նաեւ գործարար շրջանակներ, որոնք մեծ հետաքրքրություն ունեին Հայաստան այցելելու համար: Քիչ առաջ մեր ստորագրած հայտարարությունները հնարավորություն կտան ընդլայնելու մեր հարաբերությունները մի շարք հստակ եւ կարեւոր ուղղություններով: Քննարկումների ընթացքում մենք համաձայնեցինք, որ կարեւոր է ընտրել համագործակցության հստակ մի քանի ճյուղ եւ կենտրոնացնել համագործակցությունը փոխադարձ հետաքրքրություն ներկայացնող այդ ուղղություններով: Լինելով, այսպես ասած, սահմանափակ տարածքով եւ ռեսուրսներով երկրներ, մենք պետք է հասկանանք, որ պետք է ուժերը եւ ջանքերը կենտրոնացնել եւ նվիրվել այդ ուղղություններով աշխատանքներին: Որպես Եվրամիության նոր անդամ, մենք մեր համաձայնությունն ու ձայնն ենք միացնում Եվրոպական Միության դիրքորոշմանը` ողջունել երկրների ցանկությունը տարածաշրջանում տեսնելու խաղաղություն, ժողովուրդների առաջընթաց եւ ժողորդավարության ամրապնդում: Մենք ողջունում ենք նաեւ Եվրամիության նախաձեռնությունն այս տարածաշրջանի հետ համագործակցության գործողությունների ծրագիր ստեղծելու համար: Մեր դիրքորոշումն է, որ, եթե որոշ պատճառներով բանակցությունների վարումը տարածաշրջանի որոշ երկրների հետ միաժամանակ անհնար է, ապա մենք կողջունենք այն դիրքորոշումը, ըստ որի Եվրամիությունը պետք է առանձին բանակցի այն երկրների հետ, որոնք խնդիր չեն ստեղծում բանակցությունների գործընթացի համար: Սա այն սկզբունք էր, որ կիրառվում էր Եվրամիությանը վերջին տաս երկրների անդամակցության գործընթացում, երբ յուրաքանչյուրն առանձին էր փորձում հասնել կոպենհագենյան չափանիշներին եւ, թեեւ յուրաքանչյուրն առանձին էր գործում` բոլորն ունեին մեկ ընդհանուր նպատակ: Ակնհայտ է, որ տարածաշրջանային տարաձայնությունների հետ մեկտեղ միշտ կան տարածաշրջանային շահեր: Մեր փորձը բալթյան տարածաշրջանում ցուց է տվել, որ հարեւանների հետ շահերի համադրումը կարող է արդյունավերտ եւ օգտակար լինել ողջ տարածաշրջանի համար: Երբ հարեւան պետությունները կարողանում են ընդհանուր դիրքորոշումներ ունենալ, իհարկե, նրանց ձայնն ավելի բարձր եւ լսելի է լինում: